SKRIFTLIG FORESPØRGSEL E-0186/01

af Lousewies van der Laan (ELDR) til Rådet

(5. februar 2001)

Om: Informationsudveksling om helbredsrisici for militærpersonale

Som bekendt er man i hele Europa foruroliget over den mulige toksiske fare ved forarmet uran i ammunition brugt af NATO-soldater.

Witten/Herdecke-Universitetet i Tyskland har foretaget en undersøgelse af radarteknikere i den tyske hær, der har arbejdet med raketafværgesystemerne Hawk og Patriot. Af 99 undersøgte tidligere radarteknikere har 69 fået kræft. 24 af dem er i mellemtiden afgået ved døden. Dette oplyste den tyske tv-sender, ZDF, den 13. januar 2001.

1. Er Rådet bekendt med disse oplysninger?

2. Deler Rådet den opfattelse, at den usikkerhed, der hersker omkring arbejdstagernes helbred i Europas hære, vil kunne skade den fælles forsvarspolitik?

3. Deler Rådet i bekræftende fald den opfattelse, at oplysninger vedrørende europæisk militærpersonales helbred henhører under traktatens artikel 16, og at medlemsstaterne skal orienteres om alle oplysninger vedrørende ovennævnte og andre sager, så snart de foreligger?

4. Råder de medlemsstater, hvis militær arbejder med Hawk- og Patriot-raketafværgesystemer, for øjeblikket over de foreliggende oplysninger om de eventuelt skadelige virkninger af disse systemer? Hvordan koordineres denne informationsudveksling?

5. Agter Rådet jf. traktatens artikel 21 at underrette Europa-Parlamentet om ovenstående og eventuelt dermed forbundne sager?

Svar

(31. maj 2001)

Den rapport, der henvises til i det ærede parlamentsmedlems forespørgsel, har ikke været forelagt Rådet. Dens indhold har derfor ikke været drøftet.

Helbredstilstanden hos de nationale tropper, som medlemsstaterne eventuelt kan indsætte i forbindelse med EU-ledede krisestyringsoperationer, vil bestemt være et relevant emne, når Rådet drøfter krisestyring. Under drøftelserne på samlingen den 22. januar 2001 anerkendte Rådet den store bekymring, der er i offentligheden, og gav tilsagn om at ville søge fuld klarhed over spørgsmålet om forarmet uran; det opfordrede samtidig i overensstemmelse med traktatens artikel 16 til fuld gennemsigtighed og en åben udveksling af oplysninger mellem medlemsstaternes myndigheder og med andre organisationer, som efterforsker sagen.

Der var dog generel enighed om, at det i første omgang er NATO, der som den institution, der varetager krisestyringen i Balkanområdet skal indsamle oplysninger fra deltagerne om brugen af forarmet uran, om troppernes placeringer og om medicinske data.

Rådet bemærkede også, at en række organer (UNEP, WHO, NATO og det udvalg, Kommissionen har nedsat) var i færd med at undersøge sagen. Konklusionerne i rapporten fra Ekspertgruppen vedrørende Euratom-traktatens Artikel 31 blev offentliggjort den 6. marts 2001. Andre rapporter forventes snart offentliggjort. Når disse rapporter foreligger, vil Rådet foretage en ny gennemgang af sagen for at vurdere, om der er grundlag for at tage specifikke initiativer eller træffe foranstaltninger på EU-plan.

I overensstemmelse med traktatens artikel 21 underrettes Europa-Parlamentet regelmæssigt om udviklingen i Unionens udenrigs- og sikkerhedspolitik. Det vil helt sikkert blive underrettet om resultaterne af disse undersøgelser og den eventuelle opfølgning.